**Július 15-től indul a jegyárusítás**

Másfél hónap maradt az *István, a király* Székelyföldi Nagyprodukció bemutatójáig, az alkotók megfeszített tempóban készítik elő a nyár talán legvártabb eseményét. A produkció alkotása jól halad, készülnek a jelmezek, próbál a kórus és a tánckar is. Az előadásra július 15-én éjféltől lehet jegyet váltani az eventim.ro honlapon.

Az *István, a király* Székelyföldi Nagyprodukció július 15-től kínálja a belépőket, amelyeket online az eventim.ro honlapon, vagy a sepsiszentgyörgyi Városi Kulturális Szervezőirodában (pontos információk alább) vásárolhatják meg az érdeklődők. Az eseményre három kategóriában lehet jegyet váltani: 90 lej a VIP-kategória, 60 lej az 1. kategória, 30 lej a 2. kategória. A jegyeket, valamint a jegyinformációkat magyar nyelven a [www.eventim.ro/lang/hu](http://www.eventim.ro/lang/hu) címen érhetik el, ezután az esemény reklámjára kattintva, a kategória, majd az ülőhely kiválasztásával vásárolhatják meg. Az előadás öt dátumon, augusztus 20-án, 21-én, 22-én, 23-án és 24-én tekinthető meg a sepsiszentgyörgyi Sepsi Arénában. Minden előadásra elérhető lesz az adott nap szereposztása az eventim.ro honlapon is, vagy a produkció Facebook-oldalán (<https://www.facebook.com/istvanakiraly2021>).

A jelenleg érvényben levő COVID-szabályozás értelmében, az előadás ideje alatt csak a maszkviselés kötelező. Amennyiben a törvénykezés változik addig, a szervezők az augusztus 20-án érvényes szabályok szerint engedik be a nézőket.

Az előadást 5 éven aluli gyerekeknek, a hangerősség miatt, nem ajánljuk. A produkcióra lehet kedvezményes jegyeket váltani 30 lej értékben, a második kategóriájú szektorokba. Továbbá, a szervezők fenntartanak helyeket mozgássérült személyek számára is, nekik a belépés ingyenes, kísérőiknek 30 lejes jegyet kell váltani az erre kijelölt helyekre.

Mindemellett, elindult az *István, a király* Székelyföldi Nagyprodukció honlapja is, amely elérhető a [www.kultura.ro](http://www.kultura.ro/) oldalon, az István, a király menüpont alatt.

\* **Városi Kulturális Szervezőiroda:** Szabadság tér 1. szám, Sepsiszentgyörgy; nyitvatartás: hétfő–szerda: 8.00–16.00; csütörtök: 8.00–17.00; péntek: 8.00–15.00.

***Az előadás a Zikkurat Színpadi Ügynökség és a Melody Kft. engedélyével jön létre. Az előadás szervezője: Sepsiszentgyörgy Önkormányzata, a Kónya Ádám Művelődési Ház, a Vox Humana Kulturális Egyesület és Kovászna Megye Tanácsa.***